Weet jou kind hoe om 'n boelie te hanteer? - Jou Gesin | Solidariteit WêreldJou Gesin | Solidariteit Wêreld
Tuis › Artikels › Weet jou kind hoe om 'n boelie te hanteer?
Weet jou kind hoe om 'n boelie te hanteer?
Dinsdag, Oktober 10th, 2017
'n Geboelie is die moedswillige daad van ander skade aan te rig deur verbale teistering soos om te terg of name te noem, fisiese aanranding soos om te slaan, te skop en te byt sowel as sielkundige uitsluiting – doelbewuste verwerping van 'n kind uit 'n groep. Kuberboelies gebruik 'n elektroniese medium soos e-pos, webwerwe, sosialemediaplatforms, teksboodskappe of video's geplaas op webwerwe of per foon aangestuur, om ander te dreig of skade aan te rig.
Om iemand te boelie was altyd beskou as deel van 'n kind se lewensreis. Vandag word dit egter herken as 'n ernstige probleem. Tot onlangs het die gedagte dat 'n voorskoolse kind 'n boelie kon wees belaglik voorgekom, sê Stacey Colino van Parents Magazine.
"'n Geboelie was iets wat ouers nie oor hoef te bekommer het voordat hulle kind verby die kleuterstadium was nie", sê Colino, "maar insidente van bullebakkery het nou afgewentel na die jongste kinders." Om die waarheid te sê, sommige navorsing toon dat teistering selfs meer algemeen geword het onder twee- tot ses-jaar-oue kinders as tussen ouer kinders en tieners.
"Jong kinders boot die aggressiewe gedrag na wat hulle op TV, in videospeletjies en by ouer sibbe sien," verduidelik dr. Susan Swearer, mede-outeur van Bullying Prevention & Intervention.
'n Geboelie in die kinderjare kan lewenslange gevolge inhou, waarsku die Mayo Kliniek. Luister na jou kind se kwellings. Help hom of haar dan om 'n boelie in sy spore te stop. Doen dit so:
Boelies funksioneer deur hulle slagoffers alleen en magteloos te laat voel. Kinders eis hulle mag weer op wanneer hulle verbintenisse met lojale vriende en ondersteunende volwassenes maak en handhaaf.
Bly in voeling met jou kinders se wêreld
Terwyl daar gevalle is waar volwassenes nie daarin slaag om die erns van 'n situasie te erken nie, is dit meer dikwels die geval dat ouers nie bewus is van wat aan die gang is nie. Boelies gebruik aggressie op eie vlak om hulle geweld op subtiele, sosiaal aanvaarbare maniere toe te pas wat nie geneig is om op 'n volwassene se radar te registreer nie. Leer jou kind dat dit haar werk is om bewustheid te kweek. Maak dit aan kinders duidelik dat om 'n volwassene van 'n geboelie te vertel nie 'n teken van lafhartigheid is nie, maar eerder 'n dapper, sterk optrede.
Hoe langer 'n boelie mag het oor 'n slagoffer, hoe sterker word die houvas. 'n Geboelie begin dikwels in 'n relatief matige vorm – die noem van name, 'n geterg of klein fisiese aggressie. Nadat die boelie die water getoets het en bevestig het dat die slagoffer nie 'n volwassene gaan vertel en vir sy regte opstaan nie, vererger die aggressie. Leer jou kind dat om teen die boelie op te tree – en om dit vroeër eerder as later te doen – die beste manier is om mag te bekom en te behou.
Leer jou kind om homself te handhaaf
Kinders wat hulself handhaaf, gebruik eenvoudige, emosielose, direkte taal om boelies te laat verstaan dat hulle nie sal toelaat dat hulle mishandel word nie. Deur jou kind aan te moedig om sonder woede of vrees te reageer, leer jy haar om selfvertroue uit te straal. Die boelie sal op sy beurt minder potensiaal bespeur om emosionele en sielkundige beheer uit te oefen.
Beklemtoon hoe lyftaal woorde ondersteun
Wanneer jy jou kind die vaardighede van self-handhawende kommunikasie leer, is dit nuttig om die gebruik van lyftaal te oefen om woorde te ondersteun. Leer jou kind om hierdie eenvoudige, nieverbale self-handhawende strategieë aan te wend om vir die boelie aan te dui dat jou kind bedoel wat sy sê:
Hou jou stem kalm en gelykmatig
Staan op 'n gepaste afstand van die boelie af
Gebruik die boelie se naam wanneer jy met hom praat
Leer jou kind dat emosionele nieverbale indikators, soos om weg te kyk, hard te praat of terug te deins, almal duidelike tekens is dat die boelie haar baasgeraak het. Hou dinkskrums om oplossings te vind om 'n geboelie te stop voordat dit begin of eskaleer. Ontwikkel en berei 'n gereedskapkissie van idees voor wat kinders in tawwe situasies kan gebruik wanneer dit vir hulle moeilik is om helder te dink.
Mayo Kliniek. 2016. "Bullying: Help your child handle a bully". http://www.mayoclinic.org/healthy-lifestyle/childrens-health/in-depth/bullying/art-20044918
Whitson, S. 2011. "7 Skills for Teaching Your Child to Stand-Up to Bullies". Psychology Today, https://www.psychologytoday.com/blog/passive-aggressive-diaries/201110/7-skills-teaching-your-child-stand-bullies
Colino, S. 2012. "Bully-Proof Your Child: How to Deal with Bullies". Parents Magazine, http://www.parents.com/kids/problems/bullying/bully-proof-your-child-how-to-deal-with-bullies/